प्रारंभिक शिक्षा : उत्कृष्ट स्कूलों की प्रगति में जिला नंबर वन
प्रतापगढ़ | विपरीतपरिस्थितियों के बावजूद एक बार फिर प्रतापगढ़ ने स्कूलों के विकास के क्षेत्र में अपना परचम फहराया है। राजस्थान प्रारंभिक शिक्षा परिषद की ओर से हाल ही में जारी रैंकिंग के मुताबिक प्रारंभिक शिक्षा विभाग के उत्कृष्ट स्कूलों की प्रगति में जिला पूरे राजस्थान में प्रथम स्थान पर रहा है। गौरतलब है कि राज्य के धौलपुर और जयपुर जिले जहां इस रैंकिंग में प्रतापगढ़ के बाद दूसरे और तीसरे स्थान पर रहे हैं, वहीं जोधपुर, उदयपुर और सीकर जिले अंतिम तीन स्थानों पर रहे हैं। कलेक्टर नेहा गिरि को स्कूल शिक्षा और भाषा विभाग के शासन सचिव नरेश पाल गंगवार की ओर से प्राप्त पत्र के मुताबिक पंद्रह बिंदुओं के आधार पर तैयार की गई इस वरीयता में प्रतापगढ़ प्रथम रहा है। इन बिंदुओं में नामांकन वृद्धि, बोर्ड परीक्षा परिणाम उन्नयन, विद्यालयों में भौतिक विकास, विद्यालयों में खेल मैदान की उपलब्धता, विद्यालयों में मनरेगा अंतर्गत खेल मैदान का विकास, विद्यालयों से एसएसए के अतिरिक्त अन्य स्कीमों के भौतिक विकास के लिए प्राप्त बजट, विद्यालयों में भौतिक विकास के लिए प्राप्त सीएसआर राशि, विद्यालयों में कल्प लैब की उपलब्धता, विद्यालयों में ब्रॉडबैंड इंटरनेट की उपलब्धता, उच्च प्राथमिक विद्यालयों में सेनेटरी नेपकिन डिसपेंसर-इंसीनरेटर की स्थापना, जिला निष्पादक समिति की बैठक, ब्लॉक स्तरीय मॉनीटरिंग कमेटी की बैठक, जिला स्तरीय शिक्षा सलाहकार समिति की बैठक तथा विद्यालय विकास योजना का क्रियान्वयन शामिल हैं।
कलेक्टर ने प्रारंभिक शिक्षा से जुड़े अधिकारियों, कर्मचारियों, जनप्रतिनिधियों को जिले की इस उपलब्धि पर बधाई देते हुए कहा है कि जिन बिंदुओं पर हमारी स्थिति अपेक्षा के अनुरूप नहीं है, उन बिंदुओं पर अतिरिक्त ध्यान देकर जिले की छवि को अधिक बेहतर बना सकें।
awa_Deva hin_Deva hin_Deva